ddrg/super_eurlex huggingface dataset:
BESLUTNING [1] om integration af en bæredygtig udvikling i EU's udviklingssamarbejde med AVS-landene

[1] Vedtager af Den Paritetiske Forsamling AVS-EU den 20. marts 1997 i Bruxelles (Belgien).

Den Paritetiske Forsamling AVS-EU,

- forsamlet i Bruxelles den 17.-20. marts 1997,

A. der henviser til den særlige samling i FN's Generalforsamling om Agenda 21 (verdenstopmøde II), som finder sted i juni 1997,

B. der henviser til, at de mål, som blev fastsat inden for Agenda 21 i Rio i 1992, ikke er blevet gennemført på tilfredsstillende måde, og at de vedtagne midler til en bæredygtig udvikling ikke er blevet bevilget,

C. der erkender, at spørgsmålet om, hvilke midler der skal iværksættes for at integrere en bæredygtig udvikling i EU's udviklingssamarbejde, ikke behandles i grønbogen om EU-AVS-forbindelserne ved indgangen til det 21. århundrede,

D. der påpeger den betydning, som en bæredygtig udvikling har for AVS-landene navnlig i betragtning af den gradvise udtømning af naturressourcerne, og det potentiale, som denne udvikling udgør for de indfødte befolkninger på det indtægtsmæssige plan,

E. der erkender sammenhængen mellem den ulige adgang til naturressourcerne og miljøets ødelæggelse på den ene side og udbrud af konflikter på den anden,

F. der erkender, at EU-politikkerne vedrørende integration af en bæredygtig udvikling i udviklingssamarbejdet med AVS-landene ikke er blevet iværksat hovedsagelig på grund af utilstrækkelig kapacitet og ekspertise i Kommissionen og dens delegationer, således som konstateret af OECD'S udviklingsbistandskommission i dens undersøgelse om EU's udviklingssamarbejde (1995),

1. anmoder Kommissionen og Lomé-konventionens signatarstater om at tilvejebringe de faciliteter og midler, som er nødvendige for at muliggøre en effektiv integration af bæredygtighed i EU's udviklingssamarbejde, særlig med AVS-landene;

2. anmoder Kommissionen og Lomé-konventionens signatarstater om at fastsætte særlige midler inden for rammerne af EUF til bæredygtige udviklingsprojekter, som iværksættes sammen med partnere i AVS-landene;

3. anmoder EU-medlemsstaterne om at tilvejebringe midler, som gør det muligt i væsentlig grad at øge den nødvendige kapacitet og ekspertise med hensyn til bæredygtig udvikling inden for eller til forstærkning af Kommissionens GD VIII;

4. tilkendegiver sin støtte til tilvejebringelse af et bæredygtigt europæisk udviklingsinitiativ, som tager sigte på at iværksætte praktiske foranstaltninger til integration af en bæredygtig udvikling i udviklingssamarbejdet med deltagelse af alle de berørte parter;

5. pålægger sine formænd at sende denne beslutning til AVS-EF-Ministerrådet og Kommissionen.
BESLUTNING [1] om antipersonelminer

[1] Vedtager af Den Paritetiske Forsamling AVS-EU den 20. marts 1997 i Bruxelles (Belgien).

Den Paritetiske Forsamling AVS-EU,

- forsamlet i Bruxelles den 17.-20. marts 1997,

- der henviser til sine tidligere beslutninger om antipersonelminer,

- der henviser til Rådets fælles aktioner om antipersonelminer, særlig aktionerne af 12. maj 1995 og 1. oktober 1996,

A. der henviser til den svøbe, som antipersonelminer, der berører mange AVS-lande og kompromitterer enhver udsigt til bæredygtig udvikling for befolkningerne i de berørte områder, udgør,

B. der derfor gør opmærksom på den afgørende betydning af den minerydningsindsats, som det internationale samfund og særlig EU går ind for,

C. der gør opmærksom på den skuffende konklusion af konferencen om ændring af FN-konventionen om visse konventionelle våben, særlig protokol II om antipersonelminer,

D. der henviser til resultaterne af Ottawa-konferencen den 3., 4. og 5. oktober 1996 om emnet antipersonelminer og den opfølgningsplan, som blev fastsat ved den lejlighed,

1. glæder sig over Ottawa-erklæringen til fordel for en international og juridisk bindende aftale om et totalt og generelt forbud mod antipersonelminer og støtter ethvert diplomatisk initiativ, som tager sigte på at gennemføre dette mål;

2. opfordrer AVS-staterne og EU-medlemsstaterne til i alle internationale fora, særlig Genève-konferencen om nedrustning, at fremme et fuldstændigt forbud mod antipersonelminer;

3. beklager, at de finansielle midler, som EU anvender på minerydning og uddannelse i minerydning, i 1997 falder kraftigt, og opfordrer indstændigt de europæiske instanser til at genetablere EU's finansielle bidrag på et niveau, der svarer til de udfordringer, som minerydning, rehabilitering og reintegration af ofrene udgør for udviklingslandene;

4. anmoder Kommissionen om at afholde sig fra at finansiere projekter og programmer, som er underlagt europæiske virksomheder, der fremstiller antipersonelminer;

5. ønsker, at EU's forskningsvirksomhed med hensyn til minerydning rettes mod mekaniske teknikker, der muliggør en hurtigere rydning af de spredte miner under mere sikre forhold;

6. pålægger sine formænd at sende denne beslutning til AVS-EF-Ministerrådet, Kommissionen og FN's generalsekretær.
BESLUTNING [1] om børnearbejde

[1] Vedtager af Den Paritetiske Forsamling AVS-EU den 20. marts 1997 i Bruxelles (Belgien).

Den Paritetiske Forsamling AVS-EU,

- forsamlet i Bruxelles den 17.-20. marts 1997,

- der henviser til ILO-konventionerne om børnearbejde, særlig konvention nr. 138 fra 1973 om lavalderen for børns arbejde,

A. der glæder sig over det arbejde, ILO og UNICEF har gennemført i fællesskab med henblik på at samordne deres politikker og praksis,

B. der henviser til, at ca. 250 mio børn i alderen 5-14 år i øjeblikket arbejder i udviklingslandene, herunder 120 mio på fuld tid og 130 mio på deltid, og at ca. 73 mio børn i alderen 10-14 år arbejder på fuld tid i ca. hundrede lande,

C. der henviser til, at i udviklingslandene bor ca. 61% af disse børn (dvs. henved 153 mio) i Asien, 32% (dvs. 80 mio.) i Afrika og 7% (dvs. 17,5 mio) i Latinamerika,

D. der henviser til, at man bør påtale og udrydde visse former for arbejde, levevilkår, tvangsarbejde og slaveri, som ikke kan tolereres, men som disse børn dog er underkastet,

E. der henviser til de fysiske og psykiske traumer, som hidrører fra disse vanskelige og uretfærdige levevilkår,

F. der fordømmer alle former for udnyttelse og de risici, som disse millioner af børn er udsat for: slaveri og tvangsarbejde inden for landbrug, i miner, på fabrikker og inden for håndværk, fiskeri, husarbejde, byggebranchen, prostitution og slavehandel med unge drenge og unge piger,

G. der er foruroliget over sexturismens spredning og eskalering i Asien, Latinamerika og Afrika,

1. støtter ILO's og UNICEF's aktion;

2. anmoder indtrængende alle Lomé-konventionens signatarstater om på deres territorium at udrydde alle former for børnetrældom og -slaveri, pædofili, handel med børn og børns tvangsarbejde;

3. anmoder indstændigt om, at der vedtages nye konventioner, der gør det muligt at arbejde mere direkte og effektivt for afskaffelse af de mest uacceptable og farligste former for børnearbejde såsom slaveri, tvangsarbejde og trældom;

4. anmoder Lomé-konventionens medlemsstater om at ratificere alle de eksisterende konventioner og henstillinger;

5. påpeger nødvendigheden af at kontrollere overholdelsen af ratifikationen af disse tekster;

6. pålægger sine formænd at sende denne beslutning til AVS-EF-Ministerrådet, Kommissionen og FN's generalsekretær.
BESLUTNING(1)

om støtte til fredsprocessen i Burundi

Den Paritetiske Forsamling AVS-EU,

- forsamlet i Strasbourg (Frankrig) den 29. marts - 1. april 1999,

A. der henviser til de fremskridt, der allerede er gjort i fredsprocessen mellem befolkningsgrupperne i Burundi, både gennem Arusha-forhandlingerne og den interne debat, som er ved at komme i gang i Burundi,

B. der henviser til, at det bør tilbydes moralsk, politisk og økonomisk støtte til det burundiske folk, som nu skal gøre en omfattende indsats for at opnå varig fred og ægte national forsoning,

C. der henviser til, at alle Burundis borgere uden undtagelse skal inddrages i Arusha-forhandlingerne, der gennemføres under Mwalimu Julius Nyèreres auspicier, så der kan opnås en varig fred;

1. støtter kraftigt både de interne og eksterne aspekter af fredsprocessen mellem befolkningsgrupperne i Burundi, og opfordrer alle de parter, der er indblandet i konflikten, til at deltage i Arusha-forhandlingerne under mægleren, Mwalimu Julius Nyèreres auspicier;

2. opfordrer indtrængende landene i subregionen til fortsat at støtte fredsprocessen i Burundi ved at sikre, at der på deres territorium ikke gennemføres virksomhed, som kan tænkes at forstyrre eller ødelægge de bestræbelser, som det burundiske folk gør for at sikre en permanent forsoning;

3. opfordrer Den Europæiske Union og de internationale organisationer til at genoptage samarbejdet i alle dets former for at give det burundiske folk incitamenter til at opnå positive resultater med deres fredsproces, hvilket uden tvivl vil have en positiv indvirkning på subregionen og stabiliteten i Afrika;

4. pålægger sine formænd at sende denne beslutning til AVS-EU-Rådet og Kommissionen.

(1) Vedtaget af Den Paritetiske Forsamling AVS-EU den 1. april 1999 i Strasbourg (Frankrig).
BESLUTNING(1)

om situationen i Somalia

Den Paritetiske Forsamling AVS-EU,

- forsamlet i Abuja (Nigeria) den 20.-23. marts 2000,

A. der henviser til, at Somalia i de seneste ti år er blevet hærget af borgerkrig, og at befolkningen i denne periode har levet under forfærdelige forhold,

B. der henviser til den fortsatte alvorlige politiske, socioøkonomisk og humanitære situation i Somalia, der kræver den største opmærksomhed og det største engagement fra det internationale samfunds side,

C. der henviser til, at selv om der endnu ikke er blevet indgået endelige aftaler, som åbner mulighed for politisk og institutionel genopbygning af landet, har der været mange fredsdrøftelser inden for de seneste måneder,

D. der navnlig glæder sig over det seneste fredsinitiativ, der blev sponsoreret af Djiboutis præsident Guelleh, og som fik 100 % opbakning på IGAD's stats- og regeringschefers syvende topmøde, der blev afholdt i Djibouti den 26. november 1999,

E. der henviser til, at dette fredsinitiativ kommer i kølvandet på mødet i Somalia-udvalget i IGAD's Partnerforum, der blev afholdt i Rom den 19.-20. oktober 1999,

F. der beklager, at det indtil nu ikke er lykkedes at skabe forudsætninger for, at Somalia kan opnå fuldt medlemskab af Lomé IV og få adgang til ressourcerne i den syvende og ottende EUF,

1. støtter fuldt ud den fredsplan, der er fremsat af Djiboutis præsident, og opfordrer indtrængende lederne af alle somaliske grupperinger til at samarbejde i disse bestræbelser og tilskynde til, at der gøres en indsats for en varig løsning, der udspringer af en global fredsaftale, som tjener til at genoprette stabiliteten og en centralregering, som kan repræsentere landet i forhandlinger og undertegne internationale aftaler på landets vegne;

2. opfordrer det internationale samfund, OAU og Den Europæiske Union til at yde omfattende politisk og moralsk støtte sammen med den finansielle, materielle og tekniske bistand, der er påkrævet for at sikre, at IGAD-fredsinitiativet får succes;

3. støtter fuldt ud konklusionerne fra IGAD's Partnerforum, der mødtes i Rom, navnlig dets indfaldsvinkel med støtte til oprettelse af regionale regeringsstrukturer baseret på processer, hvor det civile samfund deltager og inddrages totalt, hvilket vil kunne danne grundlaget for en fremtidig national regering og bevare Somalias suverænitet og enhed;

4. opfordrer EU til at gennemføre bistands- og rehabiliteringsprogrammer i Somalia, navnlig gennem ngo'er og lokale samfund, med henblik på at tackle en yderst foruroligende humanitær situation;

5. gentager sine krav til AVS-EU-Rådet om at fremsætte forslag til et retsinstrument, der giver Somalia mulighed for at få adgang til midlerne i den syvende og ottende EUF trods den manglende tilstedeværelse af nationale myndigheder med bemyndigelse til at ratificere den fjerde Lomé-konvention;

6. pålægger sine formænd at sende denne beslutning til AVS-EU-Rådet, Kommissionen, IGAD-landenes regeringer og OAU.

(1) Vedtaget af Den Paritetiske Forsamling AVS-EU den 23. marts 2000 i Abuja (Nigeria).
BESLUTNING(1)

om situationen i Guinea-Bissau

Den Paritetiske Forsamling AVS-EU,

- forsamlet i Abuja (Nigeria) den 20.-23. marts 2000,

- der henviser til sine tidligere beslutninger om situationen i Guinea-Bissau,

- der henviser til den erklæring af 27. januar 2000 om Guinea-Bissau, som Rådets formandskab afgav på Den Europæiske Unions vegne,

- der henviser til Europa-Parlamentets beslutning af 17. februar 2000 om sammenhæng mellem samarbejdspolitikken og andre EU-politikker,

A. der har noteret sig den seneste udvikling i situationen i Guinea-Bissau og navnlig de nylige præsident- og parlamentsvalg,

B. der henviser til, at Guinea-Bissau er et af de lande, hvor den økonomiske vækst er svagest, og at det er et af de fattigste lande i verden,

1. håber, at denne nye fase med konsolidering af landets økonomi og bedre livsvilkår for dets befolkning vil skabe mulighed for fremskridt i konsolideringen af fred samt økonomisk og social fremgang i Guinea-Bissau;

2. erkender, at Guinea-Bissau befolkning, uanset hvordan landets udvikling forløber, selv skal bestemme deres fremtid, uden udenlandsk indblanding;

3. fremsætter en appel om aktiv og upartisk solidaritet til støtte for den socioøkonomiske genopbygning i Guinea-Bissau med passende hensyntagen til landets suverænitet, navnlig til genopbygning og styrkelse af dets infrastruktur og til udvikling af dets landbrug;

4. gentager, at det er vigtigt, at Den Europæiske Union og dens medlemsstater genoptager udviklingsbistanden til Guinea-Bissau;

5. henstiller, at Guinea-Bissaus udlandsgæld, som er en reel hindring for landets udvikling, annulleres som en del af G7's initiativ til fordel for de stærkt gældsatte fattige lande (HIPC-initiativet);

6. pålægger sine formænd at sende denne beslutning til AVS-EU-Rådet, Komissionen, OAU og formanden for Guinea-Bissaus Nationale Folkeforsamling.

(1) Vedtaget af Den Paritetiske Forsamling AVS-EU den 23. marts 2000 i Abuja (Nigeria).
Bilag IV

Erklæring om Den Internationale Dag mod Racisme

Abuja, den 21. marts 2000

I anledning af Den International Dag mod Racisme bekræfter vi, formændene for Den Paritetiske Forsamling AVS-EU herved vor fælles afstandstagen fra enhver form for racisme.

Vi erklærer, at det er vor fælles overbevisning, at racisme er en afskyelig form for fornægtelse af hele menneskehedens fælles arv og er i modstrid med det grundlæggende princip om lige rettigheder til alle.

Vi mener, at regering og samfund har en fælles forpligtelse til at bekæmpe racisme overalt, hvor den forekommer. Vi skal handle for at sikre, at love ikke inficeres med racistiske tanker, så statens institutioner respekterer og overholder princippet om menneskers lighed, og så alle børn kan nyde godt af en uddannelse, som nærer en ånd af tolerance og forståelse.

Verden har tidligere i historien været vidne til slavehandel og holocaust, og racistisk motiverede overgreb forårsager stadig menneskelige lidelser i et forfærdende omfang den dag i dag. Med sådanne tragedier i tankerne skal vi fordoble vor indsats for at få stillet de ansvarlige for sådanne voldshandlinger for retten og forhindre enhver form for tilskyndelse til racehad.

Vi ser frem til verdenskonferencen om bekæmpelse af racisme, som vil blive afholdt i Sydafrika i 2001. Vi opfordrer til kraftig støtte fra internationale donorer i almindelighed og fra EU i særdeleshed, til de regionale konferencer, der planlægges som forberedelse til denne begivenhed.

Alle deltagere skal arbejde sammen for at sikre, at konferencen medvirker til helt at fjerne den ødelæggende racisme, som efter vor opfattelse ikke har nogen plads i det enogtyvende århundrede.

Serge CLAIR

Formand

John CORRIE

Formand
BESLUTNING(1)

om situationen i Somalia

Den Paritetiske Forsamling AVS-EU,

- forsamlet i Nassau (Bahamas) den 11.- 14. oktober 1999,

- der henviser til sine tidligere beslutninger om situationen i Somalia,

A. der henviser til en mundtlige redegørelse fra OAU's observatør om, at situationen i Somalia er karakteriseret af manglende politisk vilje fra hovedaktørernes og lederne af de væbnede grupperingers side til at arbejde hen imod en omfattende national forsoningsproces,

B. der bemærker den indsats, der er gjort af OAU's Stående Udvalg om Somalia, der henhører under IGAD-medlemsstaternes auspicier og indbefatter Egypten, Den Europæiske Union, FN og USA,

C. der henviser til, at Somalia stadig er deltager som stat i konventionen om AVS-EU-samarbejdet, og til, at Den Paritetiske Forsamling derfor har pligt til at overvåge udviklingen i landet,

1. genbekræfter, at Somalias suverænitet, enhed og territoriale integritet er et udeleligt hele, og at landet skal bestå som en udelelig stat;

2. udtrykker bekymring over de langsomme fremskridt, der gøres hen imod fred, stabilitet og national forsoning i Somalia;

3. betoner, at somalierne selv bærer hovedansvaret for genoprettelsen af fred i Somalia, og opfordrer lederne af alle somaliske grupperinger til at opnå større enighed og reagere positivt på de bestræbelser, der gøres på regionalt og internationalt plan for at opnå fred og national forsoning i Somalia;

4. beklager genoptagelsen af kampene mellem rivaliserende grupperinger i nogle dele af Somalia og den ekstremt negative indvirkning på den humanitære situation og for civilbefolkningen;

5. beklager desuden den voksende indblanding fra udlandet og, at der cirkulerer våben internt i landet til trods for den våbenembargo, der blev indført over for Somalia i henhold til Sikkerhedsrådets resolution nr. 733 (1992), og henstiller kraftigt til alle de berørte parter nøje at overholde betingelserne i denne resolution og afstå fra alle aktioner, der kan føre til en forværring af situationen i Somalia og hindre bestræbelserne på at fremme fred, stabilitet og national forsoning i landet;

6. glæder sig over den indsats, der gøres i OAU's Stående Udvalg, som samordnes af Etiopien, for at fremme fred og national forsoning i Somalia;

7. appellerer til det internationale samfund om fortsat at yde humanitær bistand til de nødlidende i Somalia;

8. opfordrer Den Paritetiske Forsamlings formandskab til at overveje udsendelse af en undersøgelsesmission til Somalia for at vurdere situationen på stedet, opnå et tilsagn fra de forskellige berørte parter og forelægge en rapport så hurtigt som muligt;

9. opfordrer Den Europæiske Union, FN og OAU til at deltage i en sådan mission;

10. vedtager, at Den Paritetiske Forsamling fortsat skal overvåge situationen i Somalia;

11. pålægger sine formænd at sende denne beslutning til AVS-EU-Rådet og Kommissionen samt til FN's og OAU's generalsekretær.

(1) Vedtaget af Den Paritetiske Forsamling AVS-EU den 14. oktober 1999 i Nassau (Bahamas).
BESLUTNING(1)

om dr. Julius Nyereres død

Den Paritetiske Forsamling AVS-EU,

- forsamlet i Nassau (Bahamas) den 11.- 14. oktober 1999,

1. udtrykker i anledning af dr. Julius Nyeres død sin dybeste medfølelse med hans familie og Tanzanias befolkning;

2. hædrer dr. Nyerere for den store indsats, han har gjort for sit folk ved at føre det frem til frihed og gennem oprettelsen af Den Afrikanske Enhedsorganisation (OAU);

3. hædrer ham navnlig for hans forståelse for uddannelses store betydning, hvilket fremgår af, at han fik tilnavnet "walimu" (lærer), for den indsats, han gjorde for at føre Afrika ind i post-kolonitiden, og for hans bestræbelser på at bringe varig fred til området omkring De Store Søer, bestræbelser han fortsatte, indtil sygdom satte en stopper herfor;

4. pålægger sine formænd at sende denne beslutning til Tanzanias myndigheder.

(1) Vedtaget af Den Paritetiske Forsamling AVS-EU den 14. oktober 1999 i Nassau (Bahamas).
Bilag IV

Erklæring fra den Blandede Parlamentariske Forsamling AVS-EU om fremtidsudsigterne for "The ACP-EU Courrier"

Den Blandede Parlamentariske Forsamling AVS-EU, der var forsamlet i Bruxelles (Belgien) den 9.-12. oktober, er dybt bekymret over forlydender om, at den fremtidige udgivelse af publikationen "The ACP-EU Courrier", der udkommer hveranden måned, og som redigeres af Europa-Kommissionen og udarbejdes i fællesskab af journalister fra AVS-staterne og EU, er truet.

Den Blandede Parlamentariske Forsamling er af den opfattelse, at den nye betoning, der lægges på civilsamfundets inddragelse i henhold til Cotonou-aftalen, gør "The ACP-EU Courrier" endnu vigtigere. "The ACP-EU Courrier" er den eneste publikation, der indeholder oplysninger om udviklingssamarbejdet i AVS-EU-regi i både AVS-staterne og Den Europæiske Union, og den har for kort tid siden fået et nyt vellykket layout.

Den Blandede Parlamentariske Forsamling er derfor af den faste opfattelse, at udgivelsen af "The ACP-EU Courrier" skal fortsætte som hidtil, især fordi dette yderligere vil styrke Europa-Kommissionens målsætning om åbenhed og information.
BESLUTNING(1)

om forbedringen af den regionale infrastruktur i Centralafrika

Den Blandede Parlamentariske Forsamling AVS-EU,

- forsamlet i Bruxelles (Belgien) den 9.-12. oktober 2000;

A. der henviser til, at repræsentanten for Den Centralafrikanske Republik og Konrad Schwaiger, næstformand i Den Blandede Parlamentariske Forsamling AVS-EU, på præsidiets møde i Hannover den 10. juli 2000 understregede behovet for et program til forbedring af de regionale infrastrukturer i Centralafrika,

B. der henviser til, at omlægningen af arbejdsmetoderne nødvendiggør, at der ikke alene drøftes kriser og nødsituationer men også støtte til langsigtede udviklingsprojekter,

1. opfordrer Kommissionen til i samarbejde med alle landene i subregionen at fremlægge et program om opbygning og forbedring af den regionale infrastruktur i Centralafrika;

2. pålægger sine formænd at sende denne beslutning til AVS-EU-Ministerrådet og til Kommissionen.

(1) Vedtaget af Den Blandede Parlamentariske Forsamling AVS-EU den 12. oktober 2000 i Bruxelles (Belgien).
BESLUTNING(1)

om spørgsmålet om Belize

Den Blandede Parlamentariske Forsamling AVS-EU,

- forsamlet i Libreville (Gabon) den 19.-22. marts 2001,

- der henviser til sin beslutning om Belize, der blev vedtaget på den første samling i Den Blandede Parlamentariske Forsamling i Abuja, Nigeria,

- der henviser til aftalen om bestræbelser på at genskabe troværdigheden, som blev underskrevet af parterne den 8. november 2000 i Washington D.C.,

A. der er alarmeret over Guatemalas nylige genoptagelse af sine territorialkrav, som nu dækker over mere end 12000 m2, eller mere end halvdelen af Belizes areal,

B. der er bekymret over, at gennemførelsen af aftalen er blevet forsinket i Guatemala, og over det billede, der begynder at tegne sig, af ulovlige guatemalanske bosættelser på Belizes territorium,

1. bekræfter endnu en gang sin utvetydige støtte til Belizes suverænitet, uafhængighed og territoriale integritet i overensstemmelse med dets gamle og internationalt anerkendte grænser;

2. glæder sig over de aftaler, der blev indgået af begge parter ved et uopsætteligt ministermøde den 17. januar 2001 i Miami, Florida (USA), og på ministermødet den 5.-7. februar 2001 i Washington D.C., hvor parterne blandt andet blev enige om betingelserne for repatriering af guatemalanere med ulovligt ophold, og om procedurer til behandling af omstændighederne omkring territorialkonflikten;

3. opfordrer indtrængende parterne til fuldt ud at overholde de indgåede aftaler og til at gennemføre de aftalte foranstaltninger, som vil fjerne spændingerne langs grænsen, hvilket er en forudsætning for at kunne gennemføre frugtbare drøftelser, som resulterer i en hurtig og endelig bilæggelse af deres stridigheder i henhold til FN's principper og procedurer og med fuld respekt for Belizes suverænitet, uafhængighed og territoriale integritet;

4. pålægger sine formænd at sende denne beslutning til AVS-EU-Ministerrådet og Kommissionen.

(1) Vedtaget af Den Blandede Parlamentariske Forsamling AVS-EU den 22. marts 2001 i Libreville (Gabon).